Die hoofberig gister in Rapport is darem op baie dun bewyse gebasseer. Die koerant wil dit hê dat Meyer die Springbokafrigter is omdat hy vir Jurie Roux gaan sien het by SARU se hoofkantoor. Ek was ook al daar, en ek rig nie eers Garies se onder-elf span af nie. Sommige joernaliste laat nie toe dat feite ‘n goeie berig, wat die koerant help verkoop, afwater nie.
Hulle neem dit toe sommer verder met ‘n oorsig van Meyer se loopbaan, plus ‘n beskrywing van wat hulle sy “Bloudruk” noem. Ek meen dit gaan wel die geval wees dat hy die Blou Bulle se spelers in die span gaan druk, net soos sy voorgangers hul provinsiale spelers voorkeur gegee het.
Verstaan my mooi; ek dink Heyneke Meyer is die regte man vir die pos. Dis net dat ek en jy en duisende ander al so gedink het, maar dan dop die politici uit, en verskil van ons. Geen pryse as jy kan raai wie die geveg gewen het nie.
Dus, totdat die amptelike aankondiging gemaak word, konsentreer ek liewer op Julius se appél teen sy skorsing. Ek dink die uitslag daarvan is baie meer voorspelbaar as wie die volgende Bok afrigter gaan wees.
Daar gaan stemme op in die Kaap dat Bolla Conradie vir die Stormers gaan speel na sy goeie vertoning Saterdag teen die Boland. Nadat Jody Scheckter in sy jongdae bekend gestaan het as “Sideways Scheckter” het niemand nog weer na hierdie titel geaspireer totdat Bolla die “sideways shuffle” vervolmaak het nie.